KOMISIJOS REGLAMENTAS (EB) Nr. 85/2008
2008 m. sausio 30 d.
dėl pagalbos teikimo privačiam avienos ir ožkienos saugojimui specialiųjų sąlygų
(kodifikuota redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 19 d. Tarybos reglamentą (EB) Nr. 2529/2001 dėl bendro avienos ir ožkienos rinkos organizavimo (1), ypač į jo 12 straipsnio 2 dalį,
kadangi:
(1)
1990 m. lapkričio 28 d. Komisijos reglamentas (EEB) Nr. 3447/90 dėl pagalbos teikimo privačiam avienos ir ožkienos saugojimui specialiųjų sąlygų (2) buvo keletą kartų iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Teikiant pagalbą privačiam avienos saugojimui reikėtų laikytis 2008 m. sausio 4 d. Komisijos reglamento (EB) Nr. 6/2008, nustatančio išsamias pagalbos teikimo privačiam avienos ir ožkienos saugojimui taisykles (4). Šias nuostatas reikia užbaigti arba suderinti.
(3)
Dėl to būtų tikslinga konkrečiam saugojimo laikotarpiui ne tik skirti tam tikrą pagalbos sumą, bet ir ją sumažinti arba padidinti atsižvelgiant į tai, ar saugojimo laikotarpis buvo sutrumpintas, ar pailgintas.
(4)
Pagal iš anksto įvertintą situaciją rinkoje galima lanksčiai nustatyti saugojimo laikotarpį - jis gali svyruoti nuo trijų iki septynių mėnesių.
(5)
Norint garantuoti, kad įvyktų tikri paraiškų konkursai, reikia nustatyti minimalų saugomų produktų kiekį. Tikslinga nustatyti minimalų atsargų sumažinimo kiekį.
(6)
Turi būti nustatytas užstatas garantuoti, jog bus laikomasi su privačiu saugojimu susijusių įsipareigojimų.
(7)
Šiame reglamente numatytos priemonės atitinka Avių ir ožkų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 6/2008 taikomas laikantis šio reglamento nuostatų.
2 straipsnis
1. Paraiškos pagalbai už privatų saugojimą gauti pateikiamos I priede išvardytoms intervencinėms agentūroms.
2. Laikantis konkurso tvarkos, gali būti nurodytas trijų mėnesių saugojimo laikotarpis. Tačiau konkretų laikotarpį pasirenka saugotojas. Jis gali būti pratęstas nuo trijų (minimalus laikotarpis) iki septynių (maksimalus laikotarpis) mėnesių. Tačiau jeigu saugojimo laikotarpis yra ilgesnis kaip trys mėnesiai, kasdien pagalbos suma didinama 1,45 EUR už toną.
3 straipsnis
Minimalus sutartyje numatytas saugoti kiekis - 4 t mėsos (su kaulais).
4 straipsnis
Mažiausias kiekvieno atsargų sumažinimo kiekis yra keturios tonos, išreikštos produkto svoriu vienai saugyklai ir vienam sutarties vykdytojui. Tačiau, jeigu saugykloje lieka mažiau produktų nei šis kiekis, leidžiama dar viena likusio kiekio ar jo dalies pašalinimo operacija.
Jeigu nesilaikoma šių pašalinimo sąlygų:
-
pašalintam kiekiui skiriamos pagalbos suma apskaičiuojama pagal Reglamento (EB) Nr. 6/2008 6 straipsnio 3 dalį, ir
-
15 % 5 straipsnyje nurodyto užstato paskelbiama negrąžinamu už pašalintą kiekį.
5 straipsnis
Užstato dydis - 145 EUR už toną.
6 straipsnis
Reglamentas (EEB) Nr. 3447/90 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal III priede pateiktą atitikmenų lentelę.
7 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. sausio 30 d.